LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

dėl NEPRIKLAUSOMŲ ŽEMĖS ŪKIO KONSULTANTŲ TINKLO VEIKLOS ORGANIZAVIMO TVARKOS APRAŠO PATVIRTINIMO IR ŽEMĖS ŪKIO MINISTRO 2007 M. GEGUŽĖS 18 D. ĮSAKYMO NR. 3D-242 „DĖL KONSULTAVIMO ĮSTAIGŲ IR KONSULTANTŲ AKREDITAVIMO TAISYKLIŲ PATVIRTINIMO“ PRIPAŽINIMO NETEKUSIU GALIOS

2023 m. vasario 9 d. Nr. 3D-72

Vilnius

Įgyvendindamas Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 „Dėl Lietuvos Respublikos žemės ūkio ministerijos nuostatų patvirtinimo“, 9.2 ir 14.1 papunkčius ir atsižvelgdamas į Lietuvos žemės ūkio ir kaimo plėtros 2023–2027 metų strateginį planą, patvirtintą Europos Komisijos 2022 m. lapkričio 21 d. sprendimu Nr. C(2022) 8272:

1. T v i r t i n u pridedamus:

1.1. Nepriklausomų žemės ūkio konsultantų tinklo veiklos organizavimo tvarkos aprašą;

1.2. Akredituotų konsultantų įtraukimo į nepriklausomų žemės ūkio konsultantų tinklą prašymo formą.

2. N u r o d a u, kad konsultantai, akredituoti pagal Konsultavimo įstaigų ir konsultantų akreditavimo taisykles, patvirtintas Lietuvos Respublikos žemės ūkio ministro 2007 m. gegužės 18 d. įsakymu Nr. 3D-242 „Dėl Konsultavimo įstaigų ir konsultantų akreditavimo taisyklių patvirtinimo“, ir siekiantys būti įtraukti į nepriklausomų žemės ūkio konsultantų tinklą, turi užpildyti šio įsakymo 1.2 papunkčiu patvirtintą Akredituotų konsultantų įtraukimo į nepriklausomų žemės ūkio konsultantų tinklą prašymo formą ir ją pateikti iki 2023 m. kovo 10 d. VšĮ Kaimo verslo ir rinkų plėtros agentūrai elektroniniu paštu info@litfood.lt. Akredituoti konsultantai į nepriklausomų žemės ūkio konsultantų tinklą įtraukiami iki 2023 m. balandžio 10 d.

3. P r i p a ž į s t u netekusiu galios Lietuvos Respublikos žemės ūkio ministro 2007 m. gegužės 18 d. įsakymą Nr. 3D-242 „Dėl Konsultavimo įstaigų ir konsultantų akreditavimo taisyklių patvirtinimo“ su visais pakeitimais ir papildymais.

4. N u s t a t a u, kad šis įsakymas įsigalioja 2023 m. vasario 10 d.

Žemės ūkio ministras	Kęstutis Navickas

PATVIRTINTA

Lietuvos Respublikos žemės ūkio ministro

2023 m. vasario 9 d. įsakymu Nr. 3D-72

NEPRIKLAUSOMŲ ŽEMĖS ŪKIO KONSULTANTŲ TINKLO VEIKLOS ORGANIZAVIMO TVARKOS APRAŠAS

I SKYRIUS

BENDROSIOS NUOSTATOS

1. Nepriklausomų žemės ūkio konsultantų tinklo veiklos organizavimo tvarkos aprašas (toliau – aprašas) reglamentuoja konsultantų įtraukimo į nepriklausomų žemės ūkio konsultantų tinklą tvarką, nustato konsultantų įsipareigojimus, konsultantų pašalinimo sąlygas, suteiktų paslaugų kokybės vertinimo tvarką, siekiant gauti paramą pagal Lietuvos žemės ūkio ir kaimo plėtros
2023–2027 m. strateginio plano intervencines priemones ir (ar) nacionalinę paramą iš Lietuvos Respublikos žemės ūkio ministerijos administruojamų programų, jei toks reikalavimas yra nustatytas.

2. Šios taisyklės parengtos vadovaujantis 2021 m. gruodžio 2 d. Europos Parlamento ir Tarybos reglamentu (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su pakeitimu, padarytu Komisijos deleguotuoju reglamentu (ES) Nr. 2022/126.

3. Nepriklausomų žemės ūkio konsultantų tinklo veiklą organizuoja ir administruoja viešoji įstaiga Kaimo verslo ir rinkų plėtros agentūra (toliau – Agentūra), vadovaudamasi šiuo aprašu ir kitais teisės aktais.

4. Šiame apraše vartojamos sąvokos:

4.1. Mokslinis nepriklausomas žemės ūkio konsultantas (toliau – mokslinis konsultantas) – ne mažiau kaip trejų metų mokslinio darbo patirtį ir mokslų daktaro laipsnį turintis asmuo, pagal apraše nustatytus atrankos kriterijus įtrauktas į konsultantų tinklą.

4.2. Nepriklausomų žemės ūkio konsultantų tinklas (toliau – konsultantų tinklas) – organizacinė struktūra, vienijanti pagal nustatytus kriterijus atrinktus ūkių konsultavimo paslaugas teikiančius fizinius ir juridinius asmenis, neturinčius interesų konfliktų, kurie tiesiogiai ar netiesiogiai galėtų paveikti jų gebėjimą nešališkai atlikti profesines pareigas. Nepriklausomų žemės ūkio konsultantų sąrašas skelbiamas internete.

4.3. Patyręs nepriklausomas žemės ūkio konsultantas (toliau – patyręs konsultantas) – ne mažiau kaip dvejų metų konsultavimo patirtį turintis asmuo, pagal apraše nustatytus atrankos kriterijus įtrauktas į konsultantų tinklą.

4.4. Pradedantysis nepriklausomas žemės ūkio konsultantas (toliau – pradedantysis konsultantas) – dvejų metų konsultavimo patirties neturintis asmuo, pagal apraše nustatytus atrankos kriterijus įtrauktas į konsultantų tinklą.

4.5. Ūkių konsultavimo paslaugos (toliau – konsultavimo paslauga) – žemės ūkio veiklos subjektams teikiamos konsultavimo dėl žemės, miškų, maisto, žuvininkystės ūkių naudojimo ir šių ūkių valdymo ekonominiais, aplinkosaugos ir socialiniais klausimais, atsižvelgiant į esamas ūkininkavimo praktikas, paslaugos, įskaitant su viešosiomis gėrybėmis susijusios naujausios technologinės ir mokslinės informacijos, gautos vykdant mokslinius tyrimus ir diegiant inovacijas, teikimą.

II SKYRIUS

KONSULTAVIMO SRITYS

5. Prašymą įtraukti į konsultantų tinklą teikiantis fizinis ar juridinis asmuo (toliau – Pareiškėjas) privalo prašyme nurodyti ne mažiau kaip vieną konsultavimo sritį, atitinkančią jo turimas žinias, įgūdžius ir patirtį. Nurodant daugiau nei vieną sritį, jas nurodyti prioritetine tvarka – nuo labiausiai iki mažiausiai atitinkančios konsultanto turimas žinias, įgūdžius ir patirtį.

Remiantis šiuo aprašu, konsultantai į konsultantų tinklą atrenkami konsultuoti pagal šias sritis ir temas:

5.1. Augalininkystė. Sritis apima temas, susijusias su:

5.1.1. Augalų auginimo technologijomis ir technika;

5.1.2. Pasėlių sėjomaina;

5.1.3. Augalų apsauga;

5.1.4. Augalininkystės produktų kokybe;

5.1.5. Trąšų naudojimu augalininkystės sektoriuje (pagrindinių maisto medžiagų pusiausvyra lauko mastu, su maisto medžiagomis susiję teisiniai reikalavimai, dirvožemio tyrimai, jų analizė ir rezultatų įvertinimas, tręšimo planų sudarymas, trąšų apskaita ir kt.);

5.1.6. Sėklininkyste;

5.1.7. Augalininkystės produkcijos sandėliavimu ir perdirbimu;

5.1.8. Aplinkos apsauga ir gamtosauga;

5.1.9. Darbo saugos reikalavimais, priešgaisrine sauga.

5.2. Gyvulininkystė. Sritis apima temas, susijusias su:

5.2.1. Gyvūnų tapatybės nustatymu ir registravimu;

5.2.2. Gyvūnų gerove ir sveikata, laikymu, veisimu, priežiūra ir šėrimu (pagal amžių, rūšį ir fiziologinius poreikius);

5.2.3. Pašarų baze ir kokybe;

5.2.4. Gyvūninės kilmės produktų perdirbimu, sandėliavimu, logistika ir jų kokybe;

5.2.5. Veterinarine medicina, biosauga, dezinfekcija ir gyvūnų ligomis;

5.2.6. Tvarios gyvulininkystės ūkių valdymo technologijomis;

5.2.7. Aplinkos apsauga ir gamtosauga;

5.2.8. Darbo saugos reikalavimais, priešgaisrine sauga.

5.3. Miškininkystė. Sritis apima temas, susijusias su:

5.3.1. Natūralių buveinių, laukinės faunos ir floros apsauga ir miško apsauga;

5.3.2. Miško kenkėjų kontrole ir prevencija;

5.3.3. Racionaliu miško išteklių naudojimu;

5.3.4. Miško plotų plėtra ir atkūrimu (įskaitant atnaujinimo technologijas, dirvos paruošimo miško įveisimui įvertinimą, augalų parinkimą, želdinių priežiūrą);

5.3.5. Darbo saugos reikalavimais, susijusiais su miško darbais ir technologijomis (įskaitant priešgaisrinę saugą).

5.4. Žuvininkystė. Sritis apima temas, susijusias su:

5.4.1. Erdvės ir vandens naudojimu;

5.4.2. Rūpinimusi auginamų gyvūnų sveikata ir gerove;

5.4.3. Naudojamų produktų (pašarų ir veterinarinių medicinos priemonių) saugumo aplinkai ir žmonių sveikatai užtikrinimu;

5.4.4. Gaminamų produktų sertifikavimo ir ženklinimo tvarka;

5.4.5. Uždarų akvakultūros sistemų plėtojimu.

5.4.6. Aplinkos apsauga ir gamtosauga;

5.4.7. Darbo saugos reikalavimais, priešgaisrine sauga.

5.5. Žemėtvarka. Sritis apima temas, susijusias su:

5.5.1. Žemės tvarkymu ir administravimu;

5.5.2. Nekilnojamojo turto kadastru, apskaita, geodezija, kartografija;

5.5.3. Melioracijos kadastro klausimais;

5.5.4. Šlapynių atkūrimo klausimais.

5.6. Asmeninis ūkininko ar miško valdytojo tobulėjimas ir jo ūkio vystymasis. Sritis apima temas, susijusias su:

5.6.1. Žemės ūkio įmonių darbuotojų įgūdžių, susijusių su asmeniniu tobulėjimu ir darniu įmonės vystymusi, ugdymu;

5.6.2. Ūkio valdymo strategija, apimančia verslo planavimą, ūkio finansų valdymo planavimo priemones ir metodus, apskaitos tvarkymą ir buhalteriją;

5.6.3. Produktų ir paslaugų kūrimu bei verslo operacijų plėtra;

5.6.4. Bioekonomika ir ekonomika (žiedinė ekonomika, atsinaujinančių biologinių žaliavų gamybą ir tų žaliavų bei atliekų srautų perdirbimą į pridėtinę vertę turintys produktai, atliekų ir taršos mažinimas, natūralių sistemų regeneracija ir kt.);

5.6.5. Socialiniais aspektais (įdarbinimo sąlygos, darbuotojų darbo planavimas, valdymas ir sauga bei kt. ).

5.7. Horizontalios sritys, apimančios 5.1–5.6 papunkčiuose išvardytas sritis:

5.7.1. ūkininkams ir kitiems pagal Lietuvos žemės ūkio ir kaimo plėtros 2023–2027 metų strateginį planą paramos gavėjams taikomi reikalavimai, sąlygos ir valdymo įsipareigojimai, įskaitant reikalavimus bei standartus, apibrėžtus pagal paramos sąlygas (geros agrarinės ir aplinkosaugos būklės (GAAB) standartai ir valdymo reikalavimai) ir su Lietuvos žemės ūkio ir kaimo plėtros 2023–2027 metų strateginio plano intervencinėmis priemonėmis susijusias sąlygas, informaciją apie finansines priemones, verslo planus ir ūkių lygmens strategijos parengimą taikant intervencinių priemonių, nustatytų Reglamente (ES) Nr. 2021/2115, naudojimą didinant ūkių atsparumą;

5.7.2. šiuose teisės aktuose numatytų reikalavimų įgyvendinimas:

5.7.2.1. 1992 m. gegužės 21 d. Tarybos direktyva 92/43/EEB dėl natūralių buveinių ir laukinės faunos bei floros apsaugos su visais pakeitimais;

5.7.2.2. 2000 m. spalio 23 d. Europos Parlamento ir Tarybos direktyva 2000/60/EB, nustatanti Bendrijos veiksmų vandens politikos srityje pagrindus, su visais pakeitimais;

5.7.2.3. 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB su visais pakeitimais;

5.7.2.4. 2008 m. gegužės 21 d. Europos Parlamento ir Tarybos direktyva 2008/50/EB dėl aplinkos oro kokybės ir švaresnio oro Europoje su visais pakeitimais;

5.7.2.5. 2009 m. spalio 21 d. Europos Parlamento ir Tarybos direktyva 2009/128/EB, nustatanti Bendrijos veiksmų pagrindus siekiant tausiojo pesticidų naudojimo, su visais pakeitimais;

5.7.2.6. 2009 m. lapkričio 30 d. Europos Parlamento ir Tarybos direktyva 2009/147/EB dėl laukinių paukščių apsaugos su visais pakeitimais;

5.7.2.7. 2016 m. kovo 9 d. Europos Parlamento ir Tarybos reglamentas (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“), su visais pakeitimais;

5.7.2.8. 2016 m. spalio 26 d. Europos Parlamento ir Tarybos reglamentas (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB, su visais pakeitimais;

5.7.2.9. 2016 m. gruodžio 14 d. Europos Parlamento ir Tarybos direktyva (ES) 2016/2284 dėl tam tikrų valstybėse narėse į atmosferą išmetamų teršalų kiekio mažinimo, kuria iš dalies keičiama Direktyva 2003/35/EB ir panaikinama Direktyva 2001/81/EB;

5.7.2.10. 2019 m. birželio 20 d. Europos Parlamento ir Tarybos direktyva (ES) 2019/1152 dėl skaidrių ir nuspėjamų darbo sąlygų Europos Sąjungoje;

5.7.3. ūkininkavimo praktikos, kuriomis vengiama atsparumo antimikrobinėms medžiagoms formavimosi, kaip nustatyta 2017 m. birželio 29 d. Komisijos komunikate „Bendros sveikatos koncepcija grindžiamas Europos kovos su atsparumu antimikrobinėms medžiagoms (AAM) veiksmų planas“;

5.7.4. rizikos prevencija ir valdymas;

5.7.5.	inovacijų diegimas ir pagalba siekiant rengti ir įgyvendinti EIP veiklos grupių projektus renkant ir panaudojant bazinio lygmens novatoriškas idėjas;

5.7.6. skaitmeninės technologijos žemės ūkyje ir kaimo vietovėse;

5.7.7. darnus maisto medžiagų valdymas, taikant Ūkių tvarumo priemonę maisto medžiagų naudojimui valdyti, t. y. skaitmeninę taikomąją programą, kurią naudojant būtų informuojama apie pagrindinių maisto medžiagų pusiausvyrą lauko mastu, su maisto medžiagomis susijusius teisinius reikalavimus, dirvožemio duomenis, pagrįstus turima informacija ir analizėmis, su maisto medžiagų valdymu susijusius Integruotos administravimo ir kontrolės sistemos (IAKS) duomenis;

5.7.8. įdarbinimo sąlygos, darbdavių pareigos, darbuotojų sveikatos ir saugos reikalavimai bei socialinė parama žemės ūkiu besiverčiančiose bendruomenėse;

5.7.9. švelninimo ir prisitaikymo prie klimato kaitos pasekmių priemonės žemės ūkyje, kitų klimatui naudingų praktikų taikymas, ūkio ŠESD emisijų valdymas;

5.7.10. biologinės įvairovės apsaugos, tvaraus naudojimo ir atkūrimo priemonės agroekosistemose;

5.7.11. aplinkai (vandens, dirvožemio, oro gerai kokybei) naudingos žemės ūkio praktikos taikymas

III SKYRIUS

REIKALAVIMAI PAREIŠKĖJAMS , TEIKIANTIEMS PRAŠYMĄ ĮTRAUKTI KONSULTANTĄ (-US) Į KONSULTANTŲ TINKLĄ

6. Prašymą įtraukti konsultantą (-us) į konsultantų tinklą teikiantis Pareiškėjas turi atitikti jam keliamus reikalavimus:

6.1. tinkamas pareiškėjas turi atitikti bent vieną iš šių sąlygų:

6.1.1. yra juridinis asmuo, įregistruotas Lietuvos Respublikos įstatymų nustatyta tvarka;

6.1.2. yra teisės aktų nustatyta tvarka įregistravęs individualią veiklą pagal pažymą vykdyti konsultavimo veiklą;

6.1.3. yra asociacija, vienijanti fizinius ir (ar) juridinius asmenis, užsiimančius žemės, miškų, maisto, žuvininkystės ūkio veikla;

6.1.4. yra pripažintas žemės, miškų, maisto, žuvininkystės ūkio kooperatyvas ir (ar) kooperatyvų asociacija;

6.2. turi teisę teikti konsultavimo paslaugas, t. y. viena iš pareiškėjo veiklos sričių yra konsultavimas;

6.3. tvarko finansinę apskaitą pagal Lietuvos Respublikos teisės aktų reikalavimus;

6.4. savo veikloje yra nepriklausomas ir neturi tiesioginio komercinio intereso, turinčio įtakos konsultavimo turiniui.

IV SKYRIUS

REIKALAVIMAI KONSULTANTAMS

7. Visų kategorijų (pradedantysis, patyręs ir mokslinis) konsultantai, siekiantys būti įtraukti į konsultantų tinklą, turi atitikti jiems keliamus reikalavimus:

7.1. kai konsultanto prašymą įtraukti į tinklą teikia pareiškėjas, atitinkantis aprašo 6.1.1, 6.1.3 ir 6.1.4 papunkčius, konsultantas turi teisės aktų nustatyta tvarka dirbti pagal darbo sutartį arba priklausyti kaip narys prašymą teikiančiai įstaigai;

7.2. būti nepriekaištingos reputacijos. Asmuo nelaikomas nepriekaištingos reputacijos, jeigu:

7.2.1. yra nuteistas už tyčinį nusikaltimą nuosavybei, turtinėms teisėms, turtiniams interesams, ekonomikai, verslo tvarkai, finansų sistemai, valstybės tarnybai ir viešiesiems interesams ir teistumas neišnykęs arba nepanaikintas;

7.2.2. yra pripažintas kaltu dėl tyčinio nusikaltimo padarymo, bet nuo baudžiamosios atsakomybės atleistas ir nuo nuosprendžio įsiteisėjimo dienos nepraėjo 2 metai;

7.2.3. yra atleistas iš darbo, pareigų už profesinės veiklos pažeidimus ir (ar) netekęs teisės verstis atitinkama veikla už įstatymuose keliamo nepriekaištingos reputacijos reikalavimo neatitikimą ar etikos normų pažeidimą ir nuo atleidimo iš darbo, pareigų ar teisės verstis atitinkama veikla netekimo nepraėjo 2 metai;

7.3. savo veikloje būti nepriklausomas ir neturėti tiesioginio komercinio intereso, turinčio įtakos konsultavimo turiniui;

7.4. visų kategorijų konsultantai turi atitikti bent vieną iš specialiųjų reikalavimų:

7.4.1. turėti ne žemesnį kaip aukštąjį arba jam prilygintą išsilavinimą srityje, pagal kurią (-ias) numato teikti konsultavimo paslaugas;

7.4.2. turėti ne mažesnę kaip 1 metų darbo patirtį srityje, pagal kurią teikiamos konsultavimo paslaugos;

7.4.3. turėti 1 metų patirtį dalyvaujant nacionaliniuose ar tarptautiniuose projektuose, kuriuose buvo dalijamasi savo ūkio gerąja patirtimi, įdiegtais ūkyje inovatyviais sprendimais ir pan.;

7.5. patyręs konsultantas – turi turėti ne mažiau kaip 2 metų konsultavimo patirtį bei būti išklausęs 16 akad. val. konsultantams skirtų mokymų pagal konsultavimo sritį arba turėti patirties dalyvaujant tarptautiniuose ir (ar) nacionaliniuose projektuose kaip oficialiai įtrauktas projekto komandos narys, atliekantis su konsultavimo sritimi susijusią veiklą;

7.6. mokslinis konsultantas – turi turėti mokslų daktaro laipsnį ir ne mažiau kaip 3 metų mokslinio darbo patirties savo konsultuojamoje srityje.

V SKYRIUS

ĮTRAUKIMO Į NEPRIKLAUSOMŲ KONSULTANTŲ TINKLĄ PRAŠYMO TEIKIMAS

8. Priėmimo į konsultantų tinklą atrankos vykdymą nuolat organizuoja Agentūra. Pareiškėjas, atitinkantis aprašo 6.1 papunktyje nurodytus reikalavimus, turi užpildyti ir Agentūrai pateikti Prašymą dėl konsultantų įtraukimo į nepriklausomų žemės ūkio konsultantų tinklą (toliau – prašymas), kurio forma pateikta 1 priede. Prašymas teikiamas elektroniniu paštu info@litfood.lt.

9. Pareiškėjas kartu su prašymu turi pateikti šiuos dokumentus:

9.1. juridinio asmens registracijos pažymėjimo kopiją arba elektroninį registro išrašą (netaikoma individualią veiklą įregistravusiems konsultantams);

9.2. veiklos įstatų arba kito dokumento, kurį įstatams prilygina Lietuvos Respublikos civilinis kodeksas, kopiją. Jei įstaiga teikia daugiau kaip 1 prašymą, kopiją užtenka pateikti kartą, išskyrus tuos atvejus, kai įstatai buvo keičiami (netaikoma individualią veiklą įregistravusiems konsultantams);

9.3. individualios veiklos įregistravimo pažymą, išduotą Valstybinės mokesčių inspekcijos prie Finansų ministerijos nustatyta tvarka (netaikoma juridiniams asmenims);

9.4. informaciją apie kiekvieną konsultantą:

9.4.1. pažymą, įrodančią, kad konsultantas (-ai), siekiantis būti įtrauktas į konsultantų tinklą, atitinka aprašo 7.1.1, 7.1.3 ar 7.1.4 papunkčiuose nustatytus reikalavimus, nurodant konsultanto (-ų) vardą (-us), pavardę (-es), priėmimo į įstaigą datas, pareigas;

9.4.2. pažymą, nurodančią asmens darbinius santykius su kitomis įstaigomis, jeigu prašymą įtraukti į tinklą teikia fizinis asmuo, įregistravęs individualią veiklą pagal pažymą vykdyti konsultavimo veiklą;

9.4.3. konsultanto (-ų) profesinės veiklos aprašymą bei išsilavinimą, kvalifikacijos tobulinimą pagrindžiančių dokumentų sąvadą (2 priedas);

9.5. pareiškėjo ir konsultanto (-ų) nepriklausomumo patvirtinimo deklaraciją (-as) (5 priedas).

VI SKYRIUS

PRAŠYMŲ NAGRINĖJIMAS IR SPRENDIMO PRIĖMIMAS

10. Prašymai nagrinėjami ne rečiau kaip kartą per ketvirtį Agentūros sudarytos Konsultantų įtraukimo į tinklą komisijos (toliau – Komisija) darbo reglamente nustatyta tvarka. Komisija gautą prašymą turi išnagrinėti ne vėliau kaip per 1 mėnesį. Prašymo nagrinėjimas gali būti pratęstas dėl aprašo 12 punkte nurodytos priežasties.

11. Komisija, išnagrinėjusi pateiktus dokumentus, posėdyje priima rekomendacijas dėl konsultantų įtraukimo į konsultantų tinklą. Rekomendacijos dėl įtraukimo į nepriklausomų konsultantų tinklą įforminamos komisijos posėdžio protokolu, kuriame nurodomos konsultanto kategorija ir konsultavimo paslaugų sritys, temos bei horizontalios sritys pagal aprašo II skyriuje nurodytas sritis (jei rekomenduojama pareiškėją įtraukti į konsultantų tinklą) arba priežastys dėl neįtraukimo (jei nerekomenduojama pareiškėjo įtraukti į konsultantų tinklą).

12. Jei Komisija posėdyje priima sprendimą patikslinti informaciją, ne vėliau kaip per 5 darbo dienas nuo šio sprendimo priėmimo dienos turi pareiškėjo prašyti patikslinti pateiktus duomenis. Gauta informacija nagrinėjama artimiausiame Komisijos posėdyje.

13. Agentūra per 3 darbo dienas nuo Komisijos rekomendacijos priėmimo priima sprendimą dėl konsultantų įtraukimo / neįtraukimo į konsultantų tinklą. Agentūros sprendimas dėl konsultantų įtraukimo / neįtraukimo į konsultantų tinklą turi atitikti Viešojo administravimo įstatymo reikalavimus. Jei priimamas sprendimas įtraukti pareiškėją į konsultantų tinklą, sprendime nurodoma konsultanto kategorija: pradedantysis konsultantas, patyręs konsultantas arba mokslinis konsultantas. Konsultantas į konsultantų tinklą įtraukiamas neribotam laikotarpiui arba iki kol pareiškia norą būti išbraukiamas iš konsultantų tinklo arba pašalinamas dėl VIII skyriuje numatytų aplinkybių. Pareiškėjai apie Agentūros sprendimą dėl konsultantų įtraukimo / neįtraukimo į konsultantų tinklą informuojami per 5 darbo dienas nuo jo priėmimo.

14. Agentūra sudaro ir ne rečiau kaip 1 kartą per mėnesį atnaujina konsultantų sąrašus, juose nurodydama pareiškėjo (pavadinimas, kontaktiniai duomenys (tel. Nr., el. paštas, adresas)), konsultanto kontaktinius duomenis (vardas, pavardė, konsultavimo sritis (-ys), tema (-os), horizontali (-ios) sritis (-ys), konsultanto kategorija, pripažinimo data, tel. Nr. ir (ar) el. paštas, ); papildomą informaciją (kompetencija (išsilavinimas ir (ar) patirtis), savivaldybė, regionas ir pan.) ir juos skelbia Agentūros svetainėje www.litfood.lt. Nuorodos į Agentūros svetainę skelbiamos Lietuvos Respublikos žemės ūkio ministerijos (toliau – Ministerija), Lietuvos kaimo tinklo ir Nacionalinės mokėjimo agentūros prie Žemės ūkio ministerijos interneto svetainėse.

15. Pareiškėjui nesutinkant su nustatyta kategorija (pradedantysis konsultantas, patyręs konsultantas arba mokslinis konsultantas), per 10 darbo dienų nuo pranešimo gavimo gali pateikti ar patikslinti dokumentus, įrodančius konsultanto kompetenciją atitinkamai kategorijai.

16. Pareiškėjas, norintis pakeisti konsultanto kategoriją iš pradedančiojo į patyrusio konsultanto ar mokslinio konsultanto, turi atitikti 7.5 ar 7.6 papunkčio reikalavimus ir Agentūrai el. paštu pateikti dokumentus:

16.1. laisvos formos prašymą dėl konsultanto kategorijos pakeitimo;

16.2. ataskaitą apie konsultanto veiklą per ne mažiau kaip dvejų metų laikotarpį (3 priedas);

16.3. ataskaitą apie konsultanto kvalifikacijos kėlimą remiantis aprašo 23 punktu, pagal sritį, pagal kurią siekiama teikti konsultacijas (4 priedas).

17. Pareiškėjas, norintis patikslinti pasikeitusius duomenis ar papildyti naujais (konsultantų kontaktinę informaciją, konsultuojamą sritį, temą ar horizontalią sritį, patirtį, aptarnaujamą regioną ir pan.), turi Agentūrai el. paštu pateikti laisvos formos prašymą. Prašymas gali būti teikiamas ne dažniau kaip vieną kartą per ketvirtį.

18. Pareiškėjui ar konsultantui pateikus neteisingą informaciją, priimamas sprendimas konsultanto neįtraukti į tinklą arba pašalinti iš jo, pakartotinai kreiptis dėl įtraukimo į tinklą galima ne anksčiau kaip po vienų metų.

VII SKYRIUS

KONSULTANTŲ, ĮTRAUKTŲ Į NEPRIKLAUSOMŲ KONSULTANTŲ TINKLĄ, ĮSIPAREIGOJIMAI

19. Agentūrai paprašius, pateikti paskutinių ataskaitinių metų finansinės atskaitomybės dokumentus, informaciją apie vykdytą konsultavimo veiklą (suteiktų konsultavimo paslaugų pobūdį, apimtį ir kt.), ataskaitą apie individualią veiklą įregistravusio ar konsultavimo įstaigoje dirbančio konsultanto veiklą.

20. Veikti sąžiningai ir skaidriai, nesinaudoti konsultacijų metu sužinotomis konsultacijų gavėjo komercinėmis ir kitomis paslaptimis ne konsultacijų gavėjo tikslams ir jų neviešinti.

21. Asmens duomenys tvarkomi vadovaujantis Reglamentu (ES) Nr. 2016/679. Asmens duomenys nesaugomi tokia forma, kurią naudojant duomenų subjektų tapatybę galima nustatyti ilgiau, nei to reikia tikslams, dėl kurių tie duomenys buvo surinkti arba dėl kurių jie toliau tvarkomi, pasiekti, atsižvelgiant į taikytinoje nacionalinėje ir Sąjungos teisėje nustatytus minimalius saugojimo laikotarpius.

22. Konsultantas per vienus metus turi kelti kvalifikaciją srityse, pagal kurias yra įtrauktas į konsultantų tinklą, ne mažiau kaip 16 valandų. Konsultantų profesinė kvalifikacija keliama dalyvaujant privalomuose Lietuvos kaimo tinklo organizuojamuose mokymuose (taikoma konsultantams, siekiantiems gauti paramą pagal Strateginio plano 2023–2027 metų programos intervencinę priemonę „Konsultavimo paslaugos“), mokymuose, skirtuose konsultantams ir susijusiems su konsultuojama sritimi, bei kituose kursuose, seminaruose, stažuotėse ir kitomis kvalifikacijos kėlimo priemonėmis. Mokymo kursai, skirti ūkininkams, kaip kvalifikacijos kėlimas įskaitomi tik konsultacijas teikiantiems ir įtrauktiems į tinklą ūkininkams ir miško valdytojams ar jų partneriams. Konsultantų kvalifikacijos kėlimu rūpinasi pareiškėjas arba patys konsultantai. Sustabdžius konsultavimo veiklą daugiau kaip šešiems mėnesiams dėl turimo nedarbingumo ar vaiko auginimo atostogų, konsultantas atnaujinęs veiklą turi per metus nuo veiklos atnaujinimo datos kelti kvalifikaciją ne mažiau kaip 16 valandų.

23. Pareiškėjas už kiekvienus metus Agentūrai turi pateikti ataskaitą apie kiekvieno įtraukto į konsultantų tinklą konsultanto kvalifikacijos kėlimą (4 priedas). Ataskaita pateikiama ne vėliau kaip per 30 dienų pasibaigus kalendoriniams metams.

24. Pareiškėjas turi informuoti Agentūrą apie konsultanto duomenų pasikeitimus, jeigu jie turi įtakos konsultanto atitikčiai aprašo IV skyriuje nustatytiems reikalavimams.

VIII SKYRIUS

KONSULTANTŲ SUTEIKTŲ PASLAUGŲ KOKYBĖS VERTINIMAS

25. Konsultantų suteiktų paslaugų kokybės vertinimas (toliau – kokybės vertinimas) atliekamas pagal paslaugos gavėjo suteiktą balą. Agentūros elektroniniu paštu save identifikavęs (nurodydamas konsultavimo paslaugos priėmimo–perdavimo akto numerį) paslaugos gavėjas, ne vėliau kaip per 10 dienų nuo paslaugos suteikimo sandorio pabaigos, gautų paslaugų kokybę (pagal konsultanto žinių perteikimą, naudojamas metodines priemones, reikiamas informacines technologijas ir kt. kriterijus) įvertina 5 balų sistema (1 – labai blogai, 2 – blogai, 3 – vidutiniškai, 4 – gerai; 5 – puikiai).

26. Kokybės įvertis skaičiuojamas pagal suteiktų balų aritmetinį vidurkį, esant ne mažiau kaip 3 atsiliepimams iš unikalių paslaugos gavėjų.

27. Kai aritmetinis vidurkis mažesnis nei 3 balai, Komisija priimama sprendimą, kad suteiktos paslaugos buvo nekokybiškos ir konsultantas šalinamas iš tinklo.

28. Dėl pašalinimo iš tinklo konsultantų kokybės vertinimų imtis iš unikalių paslaugos gavėjų turi būti ne mažiau kaip 10 atsiliepimų.

29. Konsultantų suteiktų paslaugų kokybės vertinimo rezultatai bus skelbiami prie konsultanto pavardės skelbiamame konsultantų sąraše.

30. Pareiškėjams, atitinkantiems aprašo 6.1.1, 6.1.3 ir 6.1.4 papunkčius, apskaičiuojamas bendras kokybės rodiklis pagal jų atstovaujamus konsultantus. Vertinimas skaičiuojamas vedant vidurkį iš visų gautų įvertinimų, kuriuos gavo atstovaujami konsultantai. Gauti rezultatai skelbiami prie kiekvieno atstovaujamo konsultanto. Geriausiai įvertintai įstaigai gali būti taikomos skatinimo priemonės (pvz., teikiamas prioritetas) pareiškėjams teikiant paraiškas pagal kitas nacionalines ar ES priemones paramai gauti.

IX SKYRIUS

KONSULTANTŲ PAŠALINIMO IŠ TINKLO SĄLYGOS

31. Konsultantai iš konsultantų tinklo gali būti pašalinami:

31.1. savo noru, pateikus laisvos formos prašymą dėl pašalinimo iš konsultantų tinklo;

31.2. reorganizavus ar likvidavus konsultavimo įstaigą, pasibaigus konsultanto individualiai veiklai;

31.3. Komisijai gavus neigiamus atsiliepimus iš konsultavimo paslaugos gavėjų ir nustačius, kad konsultavimo paslaugos teikiamos nekokybiškai, priimamas sprendimas dėl pašalinimo iš konsultantų tinklo;

31.4. pažeidus nepriekaištingos reputacijos sąlygas;

31.5. pažeidus konsultavimo įstaigos, individualią veiklą įregistravusio konsultanto nepriklausomumo patvirtinimo deklaracijos nuostatas;

31.6. konsultantui nustatyta tvarka nekeliant kvalifikacijos;

31.7. konsultantui nutraukus darbo santykius su konsultavimo paslaugas teikiančia įstaiga ar atsisakius narystės asociacijoje ar kooperatyve.

32. Komisijai priėmus sprendimą šalinti konsultantą iš tinklo, apie sprendimą, nurodant priežastis, el. paštu yra informuojamas Pareiškėjas ir konsultantas.

X SKYRIUS

SPRENDIMŲ APSKUNDIMO TVARKA

33. Pareiškėjas, nesutinkantis su Agentūros priimtais sprendimais, veikimu arba neveikimu, susijusiais su pateiktų prašymų administravimu, vertinimu, atranka ir pašalinimo iš tinklo sprendimu, turi teisę juos skųsti teisės aktų nustatyta tvarka.

XI SKYRIUS

NUOSTATOS, SUSIJUSIOS SU ES PARAMOS TEIKIMU

34. Parama pagal Lietuvos žemės ūkio ir kaimo plėtros
2023–2027 m. strateginio plano intervencines priemones teikiama vadovaujantis tų priemonių įgyvendinimo taisyklėmis.

__________________________

Nepriklausomų žemės ūkio konsultantų tinklo

veiklos organizavimo tvarkos aprašo

1 priedas

(Konsultantų pripažinimo ir įtraukimo į nepriklausomų konsultantų tinklą prašymo forma)

______________________________________________________________________________________________________________________________________________________________

(pareiškėjo pavadinimas / vardas, pavardė)

_______________________________________________________________________________

(pareiškėjo duomenys (adresas, tel., el. p.))

Viešajai įstaigai Kaimo verslo ir rinkų plėtros agentūrai

PRAŠYMAS

DĖL KONSULTANTŲ PRIPAŽINIMO IR ĮTRAUKIMO Į

NEPRIKLAUSOMŲ KONSULTANTŲ TINKLĄ

___________ Nr. ______

(data)

Prašau įtraukti konsultantą (-us) į nepriklausomų konsultantų tinklą.

1. Konsultantų sąrašas

Eil. Nr.	Konsultanto vardas, pavardė	Konsultanto asmens kodas	Konsultanto kategorija	Konsultavimo srities Nr.*	Konsultavimo tema Nr.*	Horizontalios srities Nr.*
1.

2.

* nurodomas konsultavimo srities, temos ir horizontaliosios srities numeris pagal aprašo II skyrių

2. Pateikiami dokumentai:

Eil. Nr.	Dokumento pavadinimas	Pažymėti
1.	Juridinio asmens registravimo pažymėjimo kopija arba atspausdintas elektroninis registro išrašas (netaikoma individualią veiklą įregistravusiems konsultantams)	□
2.	Veiklos įstatų arba kito dokumento, kurį įstatams prilygina Lietuvos Respublikos civilinis kodeksas, kopija (netaikoma individualią veiklą įregistravusiems konsultantams)	□
3.	Individualios veiklos įregistravimo pažyma, išduota Valstybinės mokesčių inspekcijos prie Finansų ministerijos nustatyta tvarka (netaikoma juridiniams asmenims)	□
4.	Konsultanto (-ų) išsilavinimą, kvalifikacijos tobulinimą grindžiančių dokumentų sąvadas (2 priedas)
5.	Pažyma, įrodanti, kad konsultantas (-ai), siekiantis būti įtrauktas į konsultantų tinklą, atitinka aprašo 7.1.1, 7.1.3 ar 7.1.4 papunkčius, nurodant konsultanto (-ų) vardą (-us), pavardę (-es), priėmimo į įstaigą datas, pareigas	□
6.	Pareiškėjo ir konsultanto (-ų) nepriklausomumo patvirtinimo deklaracija (-os) (5 priedas)	□

6. Aš, toliau pasirašęs, patvirtinu, kad:

1. Esu nepriekaištingos reputacijos. 2. Šiame prašyme ir prie jo pridėtuose dokumentuose pateikta informacija, mano žiniomis ir įsitikinimu, yra teisinga. 3. Žinau, kad prašymas gali būti atmestas, jeigu jame pateikti ne visi prašomi duomenys (įskaitant šią deklaraciją). 4. Žinau, kad viešoji įstaiga Kaimo verslo ir rinkų plėtros agentūra (toliau – Agentūra) gali patikrinti pateiktus duomenis ir gauti papildomos informacijos apie pateiktus duomenis. 5. Esu informuotas (-a) ir sutinku, kad Agentūra tikrins pateiktus duomenis kituose valstybės registruose ir duomenų bazėse. 6. Sutinku, kad visa su šiuo prašymu susijusi informacija būtų naudojama statistikos tikslais, vertinimo ir tyrimų tikslais. 7. Esu informuotas (-a) ir sutinku, kad mano asmens duomenys gali būti perduoti audito ir tyrimų institucijoms siekiant apsaugoti Europos Sąjungos finansinius interesus ES ir Lietuvos Respublikos teisės aktuose nustatyta tvarka. 8. Esu informuotas (-a), kad turiu teisę žinoti apie juridinių ir fizinių asmenų duomenų tvarkymą, susipažinti su susijusiais tvarkomais juridinių ir (ar) fizinių asmenų duomenimis ir kaip jie yra tvarkomi, reikalauti ištaisyti, ištrinti susijusius juridinius ir (ar) fizinius asmenų duomenis („teisė būti pamirštam“), apriboti susijusių juridinių ir fizinių asmens duomenų tvarkymą, kai duomenys tvarkomi nesilaikant Europos Sąjungos ir Lietuvos Respublikos teisės aktų nuostatų, taip pat nesutikti (teisiškai pagrindžiant), kad būtų tvarkomi susiję juridiniai ir fiziniai asmens duomenys, bei teisę į duomenų perkeliamumą. 9. Esu informuotas (-a), kad duomenų valdytojas yra Agentūra. 10. Sutinku ir įsipareigoju pateikti dokumentus, įrodančius atitiktį kaip galimo paramos gavėjo pagal Lietuvos žemės ūkio ir kaimo plėtros 2023–2027 m. strateginio plano intervencines priemones ir (ar) nacionalinę paramą iš Lietuvos Respublikos žemės ūkio ministerijos administruojamų programų (pažymėti): TAIP NE.
_________________________ (pareiškėjo arba jo įgalioto asmens pareigų pavadinimas)	___________ (parašas)	_______________ (vardas, pavardė)

Nepriklausomų žemės ūkio konsultantų tinklo

veiklos organizavimo tvarkos aprašo

2 priedas

KONSULTANTO (-Ų) PROFESINĖS VEIKLOS APRAŠYMAS BEI IŠSILAVINIMĄ, KVALIFIKACIJOS TOBULINIMĄ PAGRINDŽIANČIŲ DOKUMENTŲ SĄVADAS

Informacija apie konsultantą
Vardas, pavardė
Asmens kodas
Tel. Nr.	+ 3 7 0
El. paštas
Konsultavimo sritis
Regionas / savivaldybė
Profesinės veiklos aprašymas	Trumpas savęs pristatymas. Pateikiama informacija apie turimą kompetenciją (darbo patirtį ir (ar) dalyvavimą nacionaliniuose ir tarptautiniuose projektuose, pagal kurią (-as) numatoma teikti konsultavimo paslaugas) Pildydami laukelį, neviršykite 500 spaudos ženklų skaičiaus.
Išsilavinimą, kvalifikacijos tobulinimą ir (ar) augalų apsaugos akreditaciją pagrindžiančių dokumentų sąvadas
Nr.	Dokumento tipas ir registracijos Nr. (diplomas, pažymėjimas ir pan.)	Pavadinimas, veiklos sritis, tema ir pan.	Išdavimo data	Galiojimo data
1.
2.
3.
...
Informacija apie konsultantą
Vardas, pavardė
Asmens kodas
Tel. Nr.	+ 3 7 0
El. paštas
Konsultavimo sritis
Regionas / savivaldybė
Profesinės veiklos aprašymas	Trumpas savęs pristatymas. Pateikiama informacija apie turimą kompetenciją (darbo patirtį ir (ar) dalyvavimą nacionaliniuose ir tarptautiniuose projektuose, pagal kurią (-as) numatoma teikti konsultavimo paslaugas) Pildydami laukelį, neviršykite 500 spaudos ženklų skaičiaus.
Išsilavinimą, kvalifikacijos tobulinimą ir (ar) augalų apsaugos akreditaciją pagrindžiančių dokumentų sąvadas
Nr.	Dokumento tipas ir registracijos Nr. (diplomas, pažymėjimas ir pan.)	Pavadinimas, veiklos sritis, tema ir pan.	Išdavimo data	Galiojimo data
1.
2.
3.
...
_________________________ (pareiškėjo arba jo įgalioto asmens pareigų pavadinimas)	___________ (parašas)	_______________ (vardas, pavardė)

Nepriklausomų žemės ūkio konsultantų tinklo

veiklos organizavimo tvarkos aprašo

3 priedas

(Ataskaitos apie konsultanto veiklą per dvejų metų laikotarpį forma)

________________________________________________________________________________

(pareiškėjo pavadinimas / vardas, pavardė)

_______________________________________________________________________________

(pareiškėjo duomenys (adresas, tel., el. p.))

Viešajai įstaigai Kaimo verslo ir rinkų plėtros agentūrai

ATASKAITA APIE KONSULTANTO __________________________________VEIKLĄ

(vardas, pavardė)

PER DVEJŲ METŲ LAIKOTARPĮ

_______ Nr. ______

(data)

Eil. Nr.	Konsultavimo veiklos pavadinimas	Savivaldybė, konsultavimo paslaugų kiekis (valandos, konsultuotų asmenų skaičius)	Pastabos

_________ (parašas)	________________________ (konsultanto vardas, pavardė)

______________________ (pareiškėjo arba jo įgalioto asmens pareigų pavadinimas) (netaikoma individualią veiklą įregistravusiems konsultantams)	_________ (parašas)	_______________ (vardas, pavardė)

Nepriklausomų žemės ūkio konsultantų tinklo

veiklos organizavimo tvarkos aprašo

4 priedas

(Ataskaitos apie konsultanto kvalifikacijos kėlimą per vienų metų laikotarpį forma)

________________________________________________________________________________

(pareiškėjo pavadinimas / vardas, pavardė)

_______________________________________________________________________________

(|pareiškėjo duomenys (adresas, tel., el. p.))

Viešajai įstaigai Kaimo verslo ir rinkų plėtros agentūrai

ATASKAITA APIE KONSULTANTO ___________________________

(vardas, pavardė)

KVALIFIKACIJOS KĖLIMĄ PER VIENŲ METŲ LAIKOTARPĮ

_____________ Nr. ____

(data)

Eil. Nr.	Kvalifikacijos kėlimo priemonės pavadinimas	Kvalifikacijos kėlimo organizatorius, išduoto pažymėjimo data ir numeris	Kvalifikacijos kėlimo trukmė	Pastabos

_________ (parašas)	________________________ (konsultanto vardas, pavardė)

______________________ (pareiškėjo arba jo įgalioto asmens pareigų pavadinimas) (netaikoma individualią veiklą įregistravusiems konsultantams)	_________ (parašas)	_______________ (vardas, pavardė)

Nepriklausomų žemės ūkio konsultantų tinklo

veiklos organizavimo tvarkos aprašo

5 priedas

(Pareiškėjo, konsultanto nepriklausomumo patvirtinimo deklaracijos forma)

________________________________________________________________________________________________________________________________________________________________

(pareiškėjo pavadinimas, konsultanto vardas, pavardė)

__________________________________________________________________________

(pareiškėjo duomenys (adresas, tel., el. p.), konsultanto adresas, tel., el. p.)

Viešajai įstaigai Kaimo verslo ir rinkų plėtros agentūrai

PAREIŠKĖJO, KONSULTANTO nepriklausomumo

patvirtinimO DEKLARACIJA

_____________ Nr.______

(data)

_____________

(sudarymo vieta)

Patvirtinu, kad ___________________________________________________________,

(pareiškėjo pavadinimas, konsultanto vardas, pavardė)

teikdamas konsultavimo paslaugas:

1. Esu nepriekaištingos reputacijos.

2. Nesu priklausomas nuo komercinės veiklos tiekiant prekes, teikiant paslaugas ir (ar) vykdant darbus žemės ūkio, miškų ūkio subjektams.

3. Nesu susijusi įmonė, kaip nustatyta Lietuvos Respublikos smulkaus ir vidutinio verslo plėtros įstatyme, su kitais juridiniais asmenimis, užsiimančiais komercine veikla tiekiant prekes, teikiant paslaugas ir (ar) vykdant darbus žemės ūkio, miškų ūkio subjektams.

4. Vykdydamas konsultavimo veiklą, vengsiu tuo pat metu veikti potencialiai konfliktuojančiose situacijose.

5. Pareiškėjas, konsultantas už deklaracijoje pateiktos informacijos teisingumą atsako teisės aktų nustatyta tvarka.

_________ (parašas)	________________________ (konsultanto vardas, pavardė)

______________________ (pareiškėjo arba jo įgalioto asmens pareigų pavadinimas) (netaikoma individualią veiklą įregistravusiems konsultantams)	_________ (parašas)	_______________ (vardas, pavardė)